নীচের তলার মেঝেগুলো বড় বড় পাথরের স্ল্যাব দিয়ে তৈরী। হলের এক প্রান্তে ফায়ারপ্লেস। তার কালোভূসো দেওয়াল বহু আগেকার ঘরকন্নার ইতিহাসের নীরব সাক্ষী হয়ে আছে। ফায়ারপ্লেসের সামনে ইতি উতি রাখা কাঠের ছোট খাটো টুল। দেওয়ালে স্টোরেজের তাক। দরজা জালনাগুলো মাপ মতন কাঠের ফ্রেম অনুযায়ী কেটে লোহার হিঞ্জ দিয়ে বসানো। কথায় বলে বাড়ির রান্নাঘর কর্ত্রীর স্বভাব চরিত্রের প্রতিফলন। সে দিক দিয়ে মেরী শেক্সপীয়র বেশ গোছানো স্বভাবের কর্মপটু মহিলা ছিলেন মালুম হয়। রান্নাঘরে একটা দেওয়াল ধরে ফায়ারপ্লেস তার উপর কাঠের মোটা তাকে রান্নার বিবিধ বাসনপত্র। কুলুঙ্গীঁতে রাখা ছোট গোলাকার পাত্র, তৈল জাতীয় কিছু রাখা হত মনে হয়। লোহার আংটা বসানো উনুনে উপর থেকে শিকেয় ঝোলানো এক বিশেষ ধরণের বড়সড় লোহার হাঁড়ি। আংটাটাকে রান্নার আগুনের তাপের কম বেশী প্রয়োজনে ওঠানো নামানো করা যেত। মেরী এই পাত্রে ‘পটাজ’ জাতীয় এক রকমের স্যুপ রাঁধতেন। মাছ, মাংস, সবজি, মাখন, সব রকমের মশলা এক সাথে চাপিয়ে এই রান্না হত। সকালবেলা পটাজ চাপিয়ে সারাদিন আগুনের হালকা তাতে চড়ানো থাকত। সারাদিনে যখন যার যে ফুরসত সে এসে গরম গরম বেড়ে নিয়ে খেত।